府试授衣赋（以霜降此时女工云就为韵）
李子卿 (Tang)
九月肃霜。山静风落。天高气凉。蟋蟀入兮堂户近。鸿雁飞兮天路长。欲备岁之无衣无褐。始御冬而载元载黄。命妇女事。为公子裳。若乃田畯入室。居人在巷。警杀气之秋殒。切严霜其夜降。物藏于时。人感于是。虽怀有稔而及节。亦念无衣而在此。绩我丝麻。具尔纨绮。将备服之纁素。岂徒事夫红紫。则知王者之德。圣人之思。礼法在矣。古今以之。事陈王业。功当天时。泽及周王之道。歌得豳人之诗。既而涤场。穹窒熏鼠。乘其农间。以入室处。爰邀载绩之功。始命缝裳之女。掺掺柔腕。札札鸣杼。天寒夜静。既阅西邻之光。月明更深。齐度南轩之杵。夫如是。事合其制。礼亦有序。物向政方。人知义所。将前规不昧。故斯事必举。资尔绩而卒岁是裳。授余衣而穷冬可御。方今四隩既宅。九州攸同。人悦物茂。时和年丰。男勤耕于稼穑。女务绩于蚕工。虽悦当今之化。亦犹行古之风。于是彼其之子。各称其服。此生之物。咸得其偫。念彼及此。务穑劝分。虽非后作。抑有前云。岂上帝之私我。实下人之戴君。客有闻而歌曰。天之高兮无不覆。君之大兮无不祐。生人殖物。既庶且富。尔在于时。尔茅于昼。霜始降兮女工就。岁时穷兮寒衣授。